Sala Sporturilor din Mioveni a fost desemnată să găzduiască meciurile turneului final ale Cupei României la volei masculin, a doua competiție valorică a voleiului autohton.
La turneul final al Cupei României la volei masculin s-au calificat cele mai bune patru echipe din țară, CSM Arcada Galați, campioana României și echipele bucureștene Rapid, Dinamo și Steaua. Evident, fiecare dintre acestea își dorește prețiosul trofeu, iar pentru aceasta va trebui să-și adune toate forțele necesare unui succes.
La Mioveni, după spectacolul fetelor, urmează cel al băieților. Două partide extrem de interesante și de așteptate. Începem cu eternul derby bucureștean dintre Dinamo și Steaua, cele mai galonate echipe din voleiul românesc. Steaua s-a impus în campionat în ambele dispute, cu 3-2, dar Cupa reprezintă altceva! Dinamo a câștigat ultimul trofeu în 2021, în timp ce Steaua a jucat în 2022 finala, pierdută în fața Arcadei Galați.
"A treia confruntare să fie cu noroc, dacă în campionat am avut două înfrângeri în fața rivalilor de la Steaua, cea de pe teren propriu survenind după ce am condus cu 2-0, acum TREBUIE să avem o răbufnire de orgoliu și să câștigăm meciul din semifinale. Un trofeu poate schimba fața acestui sezon, iar băieții au înțeles asta și vor lupta până la capăt, au scris pe pagina de socializare dinamoviștii.
Arcada Galați-Rapid București va fi a doua semifinală, de la Mioveni. Angrenate în lupta pentru primul loc la finalul sezonului regulat, cele două echipe își vor măsura forțele sâmbătă, în Cupa României.
În campionat, fiecare dintre echipe a câștigat pe teren propriu, cu 3-0. Să vedem acum cine va fi mai puternic pe teren neutru. Arcada a cucerit ultimul trofeu în 2022, dar a jucat finala și sezonul trecut. Rapid București nu are nicio finală disputată în ultimii 30 de ani, însă echipa pare pregătită pentru finala mare.
Elevii lui Sergiu Stancu se prezintă cu un palmares important de realizări dobândite în ultimii ani: în 2017 a câștigat Cupa și Supercupa; 2019 – campioană și Supercupa; 2020 și 2021 – dublă campioană; 2022 – campioană și Cupa; 2023 – campioană și Supercupa. Trăgând linie, rezultă: cinci titluri consecutive de campioană în Divizia A1, două Cupe ale României și trei Supercupe.
Rapid București, adversarul din semifinale al CSM Arcada Galați, este cea mai în formă echipă din România. Rapidiștii au nu mai puțin de zece victorii consecutive în campionat, toate de trei puncte (șapte cu 3-0, trei cu 3-1). Ultimele două din această serie au fost chiar împotriva a două dintre participantele la turneul final al "Cupei României": 3-0 cu CSM Arcada, respectiv, 3-0 pe terenul lui Dinamo București.